Vil du give en hånd med på ældreområdet? Sådan spørger Hjørring Kommune nu på sin Facebook-side. Her opfordres borgere med erfaring på området til at henvende sig. - Det kan være tidligere ansatte eller folk, der er gået på efterløn, som stadigvæk godt kan give en hånd med, siger Leif Serup, direktør for Sundhed, Ældre og Handicap i Hjørring Kommune. Kommunen har lige nu 85 sygemeldinger blandt plejepersonalet. - Vi kan jo være bekymret for ikke at have hænder til at varetage de helt vitale opgaver, som vi skal varetage, og det er derfor, vi gør alt, hvad vi kan for at se, om vi kan få nogle flere hænder til at hjælpe os hen over julen, men også ind i januar, lyder det fra Leif Serup. Forbereder sig på stigende smitte I nabokommunen Frederikshavn forbereder man sig også på den stigende smitte, men der har man ikke oplevet personalemangel eller sygemeldinger i samme grad. - Lige nu har vi en meget rolig situation, og vi håber selvfølgelig, at det fortsætter henover julen og nytåret. Vi har i lang tid heldigvis ikke set ret mange smittede - hverken blandt medarbejdere eller beboere, og vi krydser fingre for, at det fortsætter, siger Inge Thaarup Jensen, leder af Strandby Plejecenter. Sammen med Hjørring Kommune ligger Frederikshavn i top over kommuner med mest coronasmitte i Nordjylland. Kommunen har en beredskabsplan klar, hvis smitten rammer hjemmeplejen.  - Vi er klar over, at vi ikke har set toppen af det her endnu. Det er også derfor, at vi har sat gang i denne indsats, og vores kriseberedskab har lavet det flotte arbejde, som de har, så vi er så godt forberedte, som vi kan blive, siger Inge Thaarup Jensen. Er tæt på kritisk tidspunkt Også i Hjørring Kommune har man en plan. - Vi begynder at ændre i den måde, vi leverer ydelser på. Så kan det godt være, at man ikke får gjort rent lige den dag, man havde forventet det. Hvad skal der til, for at I er der, hvor I er nødt til at tage en nødberedskabsplan i brug? -   Der skal det til, at vi ikke kan opretholde bemandingen - at de vagtplaner, vi har på vores centre og de ruter, vi har i hjemmeplejen, at de ikke hænger sammen. Der er vi ikke endnu, men vi er tæt på det tidspunkt, siger Leif Serup. Facebook har givet flere henvendelser Hjørring Kommunes Facebook-opslag har allerede givet pote. Der er kommet otte henvendelser indtil nu. - Vi kan sagtens bruge flere henvendelser. Så sidder der nogen derude, som synes, de godt kunne være interesserede i at give en hånd med, så tøv ikke med at kontakte os, opfordrer Leif Serup.

Opsummering:
Med 85 sygemeldinger på plejeområdet i øjeblikket, har Hjørring Kommune akut brug for hjælp. Og bruger derfor nu Facebook i håb om hurtigt at nå ud til nogle, der har lyst til at give et nap med.